Læs også : Lars Løkke Rasmussen får nyt job som rådgiver i advokatfirma

Ingen regler for habilitet

Der findes imidlertid ingen regler for folketingsmedlemmers habilitet. Det gør professor i forvaltningsret Sten Bønsing fra Aalborg Universitet opmærksom på i dag.

En udtalelse, som Lars Løkke Rasmussen også hæfter sig ved.

- Der er ikke nogen interessekonflikt. Jeg har med glæde noteret mig, at Sten Bønsing har været ude i medierne og sagt, at der ikke er nogen interessekonflikt eller noget juridisk problem her, siger Lars Løkke Rasmussen.

Løkkes politiske karriere Formand for Venstres Ungdom (VU), 1986-1989 Medlem af byrådet i Græsted-Gilleleje Kommune, 1986-1997 Medlem af Folketinget siden 1994 Amtsborgmester i Frederiksborg Amt, 1998-2001 Næstformand for Venstre, 1998-2009 Indenrigs- og sundhedsminister, 2001-2007 Finansminister, 2007-2009 Formand for Venstre, 2009-2019 Statsminister, 2009 - 2011 & 2015-2019 Kilde: Folketinget

Nyheden om, at Lars Løkke Rasmussen har indgået en aftale om at bistå Gorrissen Federspiel med rådgiverassistance, kom ud i går aftes i et interview med Børsen.

Her fremgår det også, at Lars Løkke Rasmussen ikke bliver ansat i advokathuset, men i stedet er ekstern konsulent og dermed fakturerer firmaet for sine ydelser.

Som udgangspunkt modtager Lars Løkke Rasmussen et eftervederlag fra jobbet som statsminister på 873.792,75 kroner, viser tal fra Moderniseringsstyrelsen.

Beløbet er modregnet det vederlag, den tidligere statsminister får som nuværende folketingsmedlem.

Hvis Lars Løkke Rasmussen har indtægter ved siden af jobbet som statsminister, så skal de imidlertid modregnes. Det kan man dog undgå, hvis indtægterne faktureres til en virksomhed og ikke med det samme udbetales som løn.

Dagen efter han trak sig som formand, stiftede Lars Løkke Rasmussen en enkeltmandsvirksomhed, fremgår det af erhvervsregistret.

Tavs om modregning

Lars Løkke Rasmussen vil imidlertid ikke svare på, om indtægterne fra rådgiveraftalen bliver udbetalt som løn og dermed modregnet - eller bogført i virksomheden.

Bliver du modregnet i dit eftervederlag fra dit job som statsminister?

- Jeg bliver modregnet fuldstændig efter gældende regler.

Og hvad er det?

- Jeg bliver modregnet efter gældende regler, og jeg indrapporterer til myndighederne, som jeg skal. Men det er et kendt synspunkt, at min privatøkonomi er min egen.

Jo, men eftervederlaget er jo betalt af danskerne. Bliver de penge, du tjener, så modregnet i dit eftervederlag?

- Der gælder et helt præcist regelsæt, og så kommer vi det ikke nærmere, siger den tidligere statsminister.